《纶与吉侍郎中孚司空郎中曙苗员外发崔补阙峒…侯仓曹钊》
唐代·卢纶

禀命孤且贱，少为病所婴。八岁始读书，四方遂有兵。

童心幸不始，此去负平生。是月胡入洛，明年天陨星。

夜行登灞陵，惝恍靡所征。云海一翻荡，鱼龙俱不宁。

因浮襄江流，远寄鄱阳城。鄱阳富学徒，诮我戆无营。

谕以诗礼义，勖随宾荐名。舟车更滞留，水陆互阴晴。

晓望怯云阵，夜愁惊鹤声。凄凄指宋郊，浩浩入秦京。

沴气既风散，皇威如日明。方逢粟比金，未识公与卿。

十上不可待，三年竟无成。偶为达者知，扬我于王廷。

素志且不立，青袍徒见萦。昏孱夙自保，静躁本殊形。

始趋甘棠阴，旋遇密人迎。考实绩无取，责能才固轻。

新丰古离宫，宫树锁云扃。中复莅兹邑，往惟曾所经。

缭垣何逶迤，水殿亦峥嵘。夜雨滴金砌，阴风吹玉楹。

官曹虽检率，国步日夷平。命蹇固安分，祸来非有萌。

因逢骇浪飘，几落无辜刑。巍巍登坛臣，独正天柱倾。

悄悄失途子，分将秋草并。百年甘守素，一顾乃拾青。

相逢十月交，众卉飘已零。感旧谅戚戚，问孤恳茕茕。

侍郎文章宗，杰出淮楚灵。掌赋若吹籁，司言如建瓴。

郎中善馀庆，雅韵与琴清。郁郁松带雪，萧萧鸿入冥。

员外真贵儒，弱冠被华缨。月香飘桂实，乳溜滴琼英。

补阙思冲融，巾拂艺亦精。彩蝶戏芳圃，瑞云凝翠屏。

拾遗兴难侔，逸调旷无程。九酝贮弥洁，三花寒转馨。

校书才智雄，举世一娉婷。赌墅鬼神变，属词鸾凤惊。

差肩曳长裾，总辔奉和铃。共赋瑶台雪，同观金谷筝。

倚天方比剑，沈井忽如瓶。神昧不可问，天高莫尔听。

君持玉盘珠，泻我怀袖盈。读罢涕交颐，愿言跻百龄。

作者简介：卢纶（739年—799年），字允言，河中蒲州（今山西永济县）人。唐代诗人，大历十才子之一。唐玄宗天宝末年举进士，遇乱不第；唐代宗朝又应举， 屡试不第。大历六年，经宰相元载举荐，授阌乡尉；后由宰相王缙荐为集贤学士，秘书省校书郎，升监察御史。出为陕州户曹、河南密县令。之后元载、王缙获罪，遭到牵连。唐德宗朝，复为昭应县令，出任河中元帅浑瑊府判官，官至检校户部郎中。不久去世。著有《卢户部诗集》。